กระทรวงวัฒนธรรมร่วมกับชุมชนคุณธรรมกว่า 20,000 แห่งทั่วประเทศ พร้อมใจร่วมกิจกรรมสวดมนต์ข้ามปีถวายพระราชกุศล
กระทรวงวัฒนธรรมร่วมกับชุมชนคุณธรรมกว่า 20,000 แห่งทั่วประเทศพร้อมใจร่วมกิจกรรมสวดมนต์ข้ามปีถวายพระราชกุศล เสริมสิริมงคลทั่วโลก ส่งท้ายปีเก่าวิถีไทย ต้อนรับปีใหม่วิถีธรรมนายกฤษศญพงษ์ ศิริ ปลัดกระทรวงวัฒนธรรม กล่าวว่า จากการที่รัฐบาลโดยกระทรวงวัฒนธรรม ร่วมกับเครือข่ายต่างๆ จัดกิจกรรม “สวดมนต์ข้ามปี ถวายพระราชกุศล เสริมสิริมงคลทั่วโลก ส่งท้ายปีเก่าวิถีไทย ต้อนรับปีใหม่วิถีธรรม พ.ศ. 2562” นั้น ได้รับรายงานจากจังหวัดและสำนักงานวัฒนธรรมจังหวัด ทั่วประเทศว่าทุกชุมชนสนใจจัดกิจกรรมในวันดังกล่าวเป็นจำนวนมาก โดยเฉพาะชุมชนคุณธรรมน้อมนำหลักปรัชญาของเศรษฐกิจพอเพียงขับเคลื่อนด้วยพลังบวรกว่า 22,000 ชุมชนทั่วประเทศรวมใจกำหนดจัดกิจกรรมสำหรับแนวทางการจัดกิจกรรมสวดมนต์ข้ามปีในวัด ศาสนสถาน หรือสถานที่ทั่วไปของชุมชนคุณธรรมที่จะจัดขึ้นในวันที่ 31 ธันวาคม 2561 – 1 มกราคม 2562 นี้ เพื่อถวายเป็นพระราชกุศลแด่สมเด็จพระเจ้าอยู่หัวและพระบรมวงศานุวงศ์ เนื่องในโอกาสส่งท้ายปีเก่าและต้อนรับปีใหม่ นอกจากนี้ยังมีกิจกรรมแสดงความจงรักภักดีเทิดทูนสถาบันชาติ ศาสนา และพระมหากษัตริย์ กิจกรรมจิตอาสา สร้างความสมานฉันท์ก่อเกิดประโยชน์ต่อชุมชน จึงขอเชิญชวนประชาชน ผู้นำชุมชน องค์กรปกครองส่วนท้องถิ่น และผู้สนใจเข้าร่วมกิจกรรมดังกล่าวโดยพร้อมเพรียงกันทั่วประเทศ